හක්මන - කෝංගල ප්‍රදේශයේදී ටිපර් රථයකට යටකර ජීවිතක්ෂයට පත්වූ පොලිස් කොස්තාපල්වරයාගේ දේහය ඊයේ රාත්‍රීයේ ඔහුගේ නිවස වෙත රැගෙන ආවා.සිද්ධිය සම්බන්ධයෙන් අත්අඩංගුවට ගත් ටිපර් රථයේ රියැදුරු අද මාතර මහේස්ත්‍රාත් අධිකරණය වෙත ඉදිරිත් කිරීමට නියමිතයි.අණ නොතකා ධාවනය වූ ටිපර් රථයක් හක්මන - කෝංගල - 13 කණුව මාර්ග බාධකයේදී  නවත්වා ගැනීමට එහි සිටි පොලිස් නිලධාරීන් පිරිසක් පෙරේදා රාත්‍රීයේ සමත් වුණා.එහිදී පොලිස් නිලධාරීන් විසින් ටිපර් රථයේ රියැදුරු හට අන්තරාදායක ලෙස රිය ධාවනය සම්බන්ධයෙන් තාවකාලික රියදුරු බලපත්‍රයක් නිකුත්කර, අවවාද කර මුදාහැර තිබුණා.කෙසේ වෙතත්, හක්මන දෙසට ධාවනය කළ ටිපර් රථය විනාඩි 10 කට පසු නැවත පැමිණ , මාර්ග බාධකයේ රාජකාරීයේ යෙදී සිටි නිලධාරීන් යටකර පලාගියා.සිදු කළ විමර්ශනවලදී අනාවරණ වූයේ තාවකාලික රියදුරු බලපත්‍රය ලබාදුන් අවස්ථාවේදී ටිපර් රථයේ රියැදුරා විසින්, “උඹලා යටකරල මරලා හිරේ ගියත් කමක් නැහැ” යනුවෙන් පොලිස් නිලධාරීන්ට තර්ජනය කර ඇති බවයි.අනතුරින් හක්මන පොලිසියට අනුයුක්ත පොලිස් කොස්තාපල් මාලිත ශාමේන් විතාරණ මහතා ජීවිතත්ෂයට පත්ව තවත් නිලධාරීන් දෙදෙනෙකු බරපතළ තුවාල ලැබුවා.ජීවිතත්ෂයට පත්වූ පොලිස් කොස්තාපල්වරයා වලස්මුල්ල, මොරඳවාන ප්‍රදේශයේ පදිංචි 36 හැවිරිදි දෙදරු පියෙක්.ඔහුගේ දේහය ඊයේ රාත්‍රීයේ නිවස වෙත රැගෙන ආවා.අනතුරින් බරපතළ තුවාල ලබා මාතර මහ රෝහලේ දැඩි සත්කාර ඒකකයේ ප්‍රතිකාර ලබන පොලිස් සැරයන්වරයාට ශල්‍යකර්මයක් සිදු කර ඇති බව රෝහල් ආරංචි මාර්ග සඳහන් කළා.අනෙක් සැරයන්වරයා එම රෝහලේ 11 වාටුටාවේ තවදුරටත් ප්‍රතිකාර ලබනවා.අනතුර සිදු කළ ටිපර් රථය හම්බන්තොට, හුංගම ප්‍රදේශයේ දමා ගොස් තිබියදී ඊයේ සොයා ගත් අතර රථයේ රියදුරු හුංගම රණාල ප්‍රදේශයේදී අත්අඩංගුවට ගනු ලැබුවා.සැකකරු පසුගිය 9 වැනිදා අපරීක්ෂාකාරීව රිය පදවා විදුලි කණුවකට හානි කිරීම හේතුවෙන් විදුලි බල මණ්ඩලයට රුපියල් ලක්ෂයකට අධික වන්දියක් ගෙවීමටද සිදුව ඇති අතර ඔහු ලබන 16 වැනිදා ඔහුව මාතර අතිරේක මහේස්ත්‍රාත් අධිකරණයට ඉදිරිපත් කිරීමට නියමිතව තිබූ බව පොලීසිය සඳහන් කළා.